Diari Oficial de la Generalitat Valenciana


Sumari del DOGV 2941, del 28-02-1997 (1997/857295)

RESOLUCIÓ de 23 de gener de 1997, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 21 del Pla General d'Ordenació Urbana d'Orihuela, per a esmenar l'error material advertit en el reajustament d'una zona verda de l'àmbit del sòl urbà Los Balcones.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2941

Data del DOGV
:   28-02-1997

Secció del DOGV
:   ALTRES DISPOSICIONS

Número del document
:   1997/857295


Data del document
:   23-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 23 de gener de 1997, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 21 del Pla General d'Ordenació Urbana d'Orihuela, per a esmenar l'error material advertit en el reajustament d'una zona verda de l'àmbit del sòl urbà Los Balcones.   
Vist l'expedient sobre el projecte de modificació puntual número 21 del Pla General d'Ordenació Urbana d'Orihuela (Alacant), sobre l'esmena d'un error material advertit en el reajustament d'una zona verda en l'àmbit del sòl urbà Los Balcones, i de conformitat amb els següents:  
Antecedents de fet  
Primer  
L'Ajuntament d'Orihuela, en sessió plenària de 12 de setembre de 1996, en va acordar l'aprovació provisional, després de complir els tràmits d'exposició pública, mitjançant anuncis apareguts en el Diari Oficial de la Generalitat Valenciana d'1 de juliol de 1996 i en un diari de difusió provincial de data 16 de maig de 1996, sense formular-s'hi cap al·legació.  
Segon  
La documentació està integrada per memòria justificativa i plànols d'informació i ordenació.  
Tercer  
La Comissió Territorial d'Urbanisme d'Alacant, reunida en sessió de 20 de desembre de 1996, va emetre un informe favorablement sobre l'expedient de referència.  
Quart  
Aquesta Conselleria d'Obres Públiques, Urbanisme i Transports, el 17 de gener de 1997, d'acord amb el dictamen del Servei de Coordinació Territorial i a proposta de la Direcció General d'Urbanisme, va informar favorablement sobre l'aprovació definitiva d'aquest expedient.  
Fonaments de dret  
Primer  
Quant al procediment, en aquest cas, s'han observat les prescripcions legalment establides per les modificacions de pla general d'aquesta índole, que estan constituïdes pels article 38 i 39 per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.  
Segon  
Quant al fons de l'assumpte, es pretén modificar la qualificació d'un terreny situat en el sòl urbà de la zona costera, que actualment s'ha considerat com a espai lliure o zona verda en el pla d'ordenació 4.8 (escala 1/2 000) del pla general, per a atorgar-li la qualificació de parcel·la edificable amb aprofitament lucratiu privat.  
La modificació es justifica com a l'esmena d'un error material assumit per l'Ajuntament, ja que la qualificació actual de zona verda va resultar així de la integració en el sòl urbà consolidat del Pla General d'Orihuela d'un àrea residual pertanyent al seu terme municipal i originàriament inclosa en l'àmbit del primitiu pla parcial eixamplament de Los Balcones.  
Efectivament, comprovats els plànols del Pla General a escala 1/5.000 i el detallat a escala 1/2.000, ambdós referits a Los Balcones s'observa una contradicció manifesta al superposar ambdós plànols, i no són coincidents els límits del sector confrontant Lago-Sol, i queda un viari sense qualificació urbanística.  
L'Ajuntament d'Orihuela manifesta que la coincidència amb la realitat, que respecta la parcel·lació i les edificacions existents i que s'ajusta al contingut del Pla General d'Ordenació Urbana, és el plànol a escala 1/5.000 i, d'acord amb això, remodelen i desplacen una zona verda que queda augmentada respecte a la previsió del Pla General d'Ordenació Urbana, que passa de 4.698 metres quadrats a 10.420 metres quadrats (5.722 m2).  
També hi ha un vial que està marcat diferent segons quin plànol s'estiga examinant, i s'acorda també en aquesta correcció d'errors el seu traçat vàlid.  
Queda amb això ajustada a la realitat l'ordenació; la zona verda queda en el seu lloc i allibera el sòl parcel·lat i ocupat per habitatges consolidats; conseqüència d'això, passa a residencial 5.328 metres quadrats, i es justifiquen les mesures compensatòries de l'article 55.3 de la LRAU mitjançant un augment de zona verda que es produeix en 5.722 metres quadrats.  
Es reconeix l'existència d'un error material que deriva d'una defectuosa integració en l'ordenació detallada del Pla General Municipal d'Orihuela, i es justifica adequadament la compensació dels increments d'aprofitament lucratiu privat mitjançant l'augment d'espais lliures que manté la proporció i la qualitat de les dotacions públiques previstes respecte a l'increment del dit aprofitament, ni tampoc es menyscaben els estàndards legals de l'ordenació urbanística.  
Tercer  
D'acord amb l'article 40.2 de la Llei 6/1994, Reguladora de l'Activitat Urbanística, no s'observen objeccions ni impediments urbanístics legals que obstaculitzen l'aprovació definitiva d'aquesta modificació del Pla General d'Ordenació Urbana d'Orihuela.  
Quart  
El conseller d'Obres Públiques, Urbanisme i Transports és competent per a l'aprovació definitiva de l'expedient, segons l'article 38.3 en relació amb la disposició transitòria novena de l'esmentada Llei Reguladora de l'Activitat Urbanística, i amb l'article 6 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Vistos els preceptes legals esmentats i la resta de general i pertinent aplicació, d'acord amb l'informe de la Comissió Territorial d'Urbanisme d'Alacant, resolc:  
Aprovar definitivament la modificació puntual número 21 del Pla General Municipal d'Orihuela, per a esmenar l'error material advertit en el reajustament d'una zona verda de l'àmbit del sòl urbà Los Balcones.  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. Aquesta publicació excusa la notificació individualitzada.  
Contra aquesta resolució, que posa fi a la via administrativa, s'hi podrà interposar un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o de la publicació d'aquesta.  
Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició d'aquest, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que s'hi puga presentar qualsevol altre recurs que s'estime oportú.  
València, 23 de gener de 1997.- El conseller d'Obres Públiques, Urbanisme i Transports: Luis Fernando Cartagena Travesedo.